তৃণমূল ভবনে বসে গতবছর শিক্ষামন্ত্রী পার্থ চট্টোপাধ্যায় জানিয়েছিলেন, মাইনে দেন, তাই বিশ্ববিদ্যালয়ের বিষয়ে  হস্তক্ষেপ করবেন। বুধবার বিধানসভায় দাঁড়িয়ে তিনি আরও একবার জানালেন, সরকার হস্তক্ষেপ করবেই।
গতবছর শিক্ষামন্ত্রীর, ‘‘একশোবার নাক গলাব, মাইনে দিই তো’’ মন্তব্য ঘিরে সমালোচনার ঝড় উঠেছিল সব মহলে। এদিন শিক্ষামন্ত্রী তাঁর অবস্থান আরও স্পষ্ট  করে দিলেন। প্রশ্নোত্তর পর্বে কংগ্রেস বিধায়ক মানস ভুঁইয়ার এক প্রশ্নের জবাবে শিক্ষামন্ত্রী বলেন, ‘‘হস্তক্ষেপের কথা বললেই স্বাধিকার বলে চিৎকার করে উঠছেন বিদ্বজ্জনেরা। সরকার অর্থ দেয়। সেই অর্থ জনগণের। সেই অর্থ ঠিকমতো খরচ না হলে, ছাত্রছাত্রী এবং শিক্ষার স্বার্থে  ব্যবহার না হলে সরকার হস্তক্ষেপ করবেই। আর্থিক ও প্রশাসনিক দিকে গাফিলতি করলে হস্তক্ষেপ হবে।’’
এদিন মানসের এক প্রশ্নের উত্তরে শিক্ষামন্ত্রী জানান, কলকাতা বিশ্ববিদ্যালয়ের আর্থিক বিষয় নিয়ে যে অভিযোগ রয়েছে, তার রিপোর্ট এখনও আসেনি। সরকার প্রশাসনের বিষয়ে কিছু বলবে না। কিন্তু পরীক্ষা এবং আর্থিক কিছু বিষয়  নিয়ে অভিযোগ আছে। আর্থিক শৃঙ্খলা ফেরানোর কথা বলতে গিয়েই তিনি সার্বিকভাবে হস্তক্ষেপের প্রসঙ্গ তোলেন।
স্বভাবতই শিক্ষামন্ত্রীর এই বক্তব্যে তীব্র প্রতিক্রিয়া জানিয়েছে বিরোধীরা। মানস বলেন, ‘‘সরকার অর্থ দেয়, তাই সরকারকে দেখতে হবে। এই কথা বলার মধ্যে দিয়ে ঘুরিয়ে নিয়ন্ত্রণের কথাই বললেন শিক্ষামন্ত্রী। আমরা বাম জমানায় সংবাদমাধ্যমে দেখতাম ‘অনিলায়নে’র কথা। আলিমুদ্দিন কেন্দ্রীকরণ করত। কিন্তু এই সরকার তো গণতন্ত্রের সরকার। তাহলে তারা সেই পথেই হাঁটছে কেন?’’
বাম পরিষদীয় দলনেতা সুজন চক্রবর্তী বলেন, ‘‘কলকাতা বিশ্ববিদ্যালয়ের কাজ দেখার আগে সরকারের বিভিন্ন বিভাগের কাজ দেখা উচিত। তাহলে কি কুক্ষিগত করার পুরো বিষয়টি তাঁরা করে উঠতে পারছেন না? সেই জ্বালা থেকেই এসব বলছেন? যেভাবে বলছেন, তা গণতান্ত্রিক প্রক্রিয়ায় সঠিক নয়।’’ 
প্রসঙ্গত, গতবছর কলকাতা বিশ্ববিদ্যালয়ের ফাইনান্স অফিসারের বিরুদ্ধে আর্থিক অনিয়মের অভিযোগ ওঠে। তাঁকে বরখাস্ত করা হয়। এদিন শিক্ষামন্ত্রী জানান, সেই বিষয়ে এখনও পূর্ণাঙ্গ রিপোর্ট তিনি পাননি।
তবে বারবারই তৃণমূল সরকারের বিরুদ্ধে শিক্ষাক্ষেত্রে হস্তক্ষেপের অভিযোগ উঠেছে। গতবছর জানুয়ারি মাসে ‘হোক কলরব’ আন্দোলনের সময় স্বয়ং মুখ্যমন্ত্রী মমতা বন্দ্যোপাধ্যায় যাদবপুর বিশ্ববিদ্যালয় ক্যাম্পাসে ঢুকে তৎকালীন উপাচার্য অভিজিৎ চক্রবর্তীকে পদত্যাগের নির্দেশ দিয়েছিলেন। প্রশ্ন উঠেছিল, যাদবপুর বিশ্ববিদ্যালয়ের মতো স্বশাসিত সংস্থায় এই হস্তক্ষেপ মুখ্যমন্ত্রী করতে পারেন কিনা।
এরপর গতবছর জুলাই মাসে কলকাতা বিশ্ববিদ্যালয়ে ফাইনান্স অফিসারকে বরখাস্তের বিরুদ্ধে অধ্যাপক, আধিকারিক ও শিক্ষাকর্মীদের অবস্থানে তৃণমূলের হামলার বিষয়টি রাজ্যপাল তথা আচার্য কেশরীনাথ ত্রিপাঠীকে না জানিয়ে তৎকালীন উপাচার্য সুরঞ্জন দাস শিক্ষামন্ত্রীকে জানিয়েছিলেন। প্রশ্ন উঠেছিল, এই বিষয়ে শিক্ষামন্ত্রীর কোনও ভূমিকা থাকবে কেন?  
এদিন পার্থ আরও জানিয়েছেন, রাজ্যের সরকারি কলেজগুলিতে অধ্যক্ষ পদ খালি থাকলেও সব পদের জন্য প্রার্থী পাওয়া যাচ্ছে না। আবেদনপত্র জমা পড়েছে মাত্র ২৭টি।